Betogings in weste van Pta: Leerlinge huis toe gestuurDie foto het dit moontlik laat lyk dat een van die skole brand. Foto: Facebook Maroela Media het personeellede van verskeie laer- en hoërskole gekontak en volgens hulle is daar geen skade aan skole aangerig nie. Al die skole se leerlinge is wel huis toe gestuur. Vivian Buchholz, hoof van die Laerskool Booysens, het aan Maroela Media gesê die gerugte dat die skool se saal aan die brand gesteek is, is onwaar. “Dit is stil hier by ons. Die meeste kinders is nie hier nie. Hier is omtrent so 50 kinders en ŉ paar personeellede wat na hulle omsien. Geen eiendom van die skool is beskadig nie.” Volgens ŉ personeellid aan die Laerskool Tuine is die situasie rustig by die skool. “’n Paar kinders het vanoggend ingekom skool toe. Meeste is egter deur hul ouers kom haal. Daar is nog ŉ paar kinders by die skool en daar is onderwysers by hulle.” ŉ Personeellid van Hoërskool Tuine het gesê daar is soveel gerugte wat die ronde doen. “Ons het wel ons kinders huis toe gestuur en ouers het hulle kom haal. Die situasie hier is rustig. Dit is glo chaos daar naby die Daspoorttonnel maar die polisie is op die toneel en dit het nog nie verder uitgekring nie.” Volgens die personeellid word kinders slegs toegelaat om die skool te verlaat indien ŉ ouer of gemagtigde persoon hulle kom haal. By Hoërskool Hercules is alles ook rustig. “Ons het op sosiale media vir ouers gevra om hul kinders tuis te hou. Kinders wat reeds by die skool is, moet deur hul ouers gehaal word. Diegene wat nie gehaal kan word nie sal veilig by die skool gehou word. Daar is geen van die skool se eiendom beskadig nie,” het ŉ personeellid by die skool gesê. Volgens ŉ personeellid van die Hoër Tegniese Skool Pretoria-Tuine is dit ook rustig daar. “Hier is nog kinders en ons wag vir hul ouers om hulle te kom haal. Die ander kinders wat nie vervoer het nie bly by die skool en personeellede sien na hulle om. Niks is beskadig by die skool nie.” Kobus van Dyk, die skoolhoof van Laerskool Tuinrand, het gesê die skool is gesluit. “Daar is nie meer kinders by die skool nie. Almal is huis toe gestuur. Die kinders se veiligheid bly ons eerste prioriteit. Geen eiendom van die skool is beskadig nie.” ŉ Personeellid van die Laerskool Generaal Nicolaas Smit het bevestig alles is rustig by die skool. “Die meeste kinders is huis toe, maar ons het nog so drie klasse se kinders hier.” Philip Minnaar, hoof van Sol-Tech, het gesê hul studente is huis toe gestuur na gerugte dat die betogers in rigting van Mahem gaan beweeg.